Ettepanek: NÕUKOGU OTSUS laiahaardelise partnerluse ja koostöö raamlepingu sõlmimise kohta ühelt poolt Euroopa Liidu ja selle liikmesriikide ning teiselt poolt Vietnami Sotsialistliku Vabariigi vahel /* COM/2013/0924 final - 2013/0440 (NLE) */





SELETUSKIRI 2007. aasta mais volitas nõukogu komisjoni pidama läbirääkimisi partnerluse ja koostöö raamlepingu sõlmimiseks Vietnamiga, tuginedes volitustele, mis anti komisjonile 2004. aasta novembris läbirääkimisteks Tai, Indoneesia, Singapuri, Filipiinide, Malaisia ja Bruneiga. Läbirääkimisi Vietnamiga alustati Hanois 2007. aasta novembris. Lepinguosalised parafeerisid partnerluse ja koostöö raamlepingu Brüsselis 4. oktoobril 2010. Partnerluse ja koostöö raamleping (PKL) kirjutati alla Brüsselis 27. juunil 2012. Vietnamiga sõlmitud PKL vahetab välja Euroopa Ühenduse ja Vietnami 1995. aasta lepinguga ning 1980. aastal Euroopa Majandusühenduse ja Kagu-Aasia Maade Assotsiatsiooni (ASEAN) liikmesriikide vahel sõlmitud ja 1999. aastal Vietnamile laiendatud koostöölepinguga kehtestatud õigusraamistiku. Vietnamiga sõlmitud PKL kujutab endast olulist sammu ELi süvendatud poliitilise ja majandusliku kohaloleku suunas Kagu-Aasias. Leping sisaldab ELi standardsätteid inimõiguste, Rahvusvahelise Kriminaalkohtu, massihävitusrelvade, väike- ja kergrelvade ning terrorismivastase võitluse kohta. PKL tugevdab valdkondlikku koostööd paljudes poliitikavaldkondades nagu maksundus, ränne, tervishoid, keskkond, kliimamuutus, energeetika, haridus ja kultuur, töö, tööhõive ja sotsiaalküsimused, teadus ja tehnoloogia ning transport. See käsitleb ka õiguskoostööd võitluses rahapesu ja terrorismi rahastamise, organiseeritud kuritegevuse ja korruptsiooni vastu ning Vietnamile erilist huvi pakkuvaid valdkondi nagu koostööd inimõiguste ja õigusriigi põhimõtete järgimise ning sõjajäänuste kõrvaldamise ja loodusõnnetuste ennetamise valdkonnas. Partnerluse ja koostöö raamlepinguga luuakse alus ELi ja selle liikmesriikide ning Vietnami tõhusamale koostööle arengu, kaubanduse ja majanduse valdkonnas ning hõlbustatakse vabakaubanduslepingu sõlmimist Vietnamiga. Partnerluse ja koostöö raamlepingu sõlmimine on kooskõlas ELi eesmärgiga luua ELi ja ASEANi riikide vaheliste suhete jaoks ulatuslik ja ühtne majanduslik ja poliitiline raamistik. Komisjon märgib, et nõukogu otsuse 2012/272/EL (PKL allkirjastamise kohta Filipiinidega) suhtes on algatatud kohtuasi C–377/12: komisjon palus Euroopa kohtul kõnealune otsus tühistada, kuivõrd nõukogu oli lisanud transporti (Euroopa Liidu toimimise lepingu artiklid 91 ja 100), tagasivõtmist (Euroopa Liidu toimimise lepingu artikli 79 lõige 3) ja keskkonda (Euroopa Liidu toimimise lepingu artikli 191 lõige 4) käsitlevad õiguslikud alused. Nõukogu otsus 2012/279/EL PKLi allakirjutamise kohta Vietnamiga tõstatab mutatis mutandis samu õiguslikke küsimusi nagu nõukogu otsus 2012/272/EL PKLi allakirjutamise kohta Filipiinidega. Seega on kohtuasi C–377/12 asjakohane ka nõukogu otsuse puhul sõlmida PKL Vietnamiga. Vastavalt kohtu otsusele kohtuasjas C–377/12, põhineb käesolev nõukogu otsuse ettepanek sõlmida PKL Vietnamiga artiklite 207 ja 209 ning artikli 218 lõikel 6. Komisjon juhib nõukogu tähelepanu lepingus sisalduvale põhjendusele Ühendkuningriigi, Iirimaa ja Taani aluslepingute protokollil 21 ja 22 põhineva eriseisukoha kohta. Nimetatud põhjenduse lisamise põhjus on üksnes käesoleva teksti loomine. Kõnealune põhjendus võidakse hiljem, sõltuvalt kohtuasja C-377/12 Euroopa Kohtus käsitlemise tulemustest, kas välja jätta või ümber sõnastada. Komisjon on seisukohal, et käesoleva lepingu sõlmimismenetlust ei saa lõpule viia seni, kuni kestab selle juhtumi menetlemine. 2013/0440 (NLE) Ettepanek: NÕUKOGU OTSUS laiahaardelise partnerluse ja koostöö raamlepingu sõlmimise kohta ühelt poolt Euroopa Liidu ja selle liikmesriikide ning teiselt poolt Vietnami Sotsialistliku Vabariigi vahel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 207 ja 209 koostoimes artikli 218 lõike 6 punktiga a, võttes arvesse Euroopa Komisjoni ettepanekut võttes arvesse Euroopa Parlamendi nõusolekut ning arvestades järgmist: (1) Kooskõlas nõukogu otsusega 2012/279EL[1], kirjutati laiahaardelise partnerluse ja koostöö raamleping ühelt poolt Euroopa Liidu ja selle liikmesriikide ning teiselt poolt Vietnami Sotsialistliku Vabariigi vahel alla 27. juunil 2012 tingimusel, et see võidakse sõlmida hilisemal kuupäeval. (2) Leping tuleks Euroopa Liidu nimel heaks kiita, ON VASTU VÕTNUD KÄESOLEVA OTSUSE: Artikkel 1 Laiahaardelise partnerluse ja koostöö raamleping ühelt poolt Euroopa Liidu ja selle liikmesriikide ning teiselt poolt Vietnami Sotsialistliku Vabariigi vahel on käesolevaga liidu nimel heaks kiidetud. Lepingu tekst on lisatud käesolevale otsusele. Artikkel 2 Lepingu artiklis 52 sätestatud ühiskomitee eesistujaks on liidu välisasjade ja julgeolekupoliitika kõrge esindaja. Sõltuvalt teemast on ühiskomitees esindatud ka vastavalt vajadusele kas liit või liit ja liikmesriigid. Artikkel 3 Nõukogu eesistuja määrab isiku, kes on volitatud esitama Euroopa Liidu nimel lepingu artikli 63 lõikes 1 sätestatud teate. Artikkel 4 Käesolev otsus jõustub selle vastuvõtmise päeval. Käesolev otsus avaldatakse Euroopa Liidu Teatajas. Brüssel, Nõukogu nimel eesistuja [1] ELT L 137, 26.5.2012, lk 1.